Joost ‘veg verbete voort’Joost van der Westhuizen en Amor Vittone op Kersdag. Foto: Amor Vittone, Facebook Hoewel dit tans “moeilik” met die Springboklegende Joost van der Westhuizen gaan, veg hy nog verbete voort. Van Joost se naaste vriende het hom Donderdagmiddag by sy huis in ŉ landgoed in Midrand gaan besoek en ná die tyd besorg ŉ beroep op mense gedoen om vir hom te bid. “Dink asb in gebed aan die legend vanaand,” het Toks van der Linde, oud-Springbok en aanbieder van Toks en Tjops, Donderdag op Facebook versoek. Die sanger, Arno Jordaan, het ook getwiet: “Dink aan die yster en sy familie vanaand!dit gaan nou bitter bitter sleg met joost!jyt lank baklei yster, byt nog bietjie vas toe!” [sic] “Joost is al ŉ geruime tyd afhanklik van ŉ suurstofmasjien, maar is nie permanent daarop nie. Die suurstof word op sekere tye toegedien soos wat dit benodig word,” het Joost se broer, Pieter van der Westhuizen, Vrydag aan Maroela Media gesê. “Ons wou mense nie onnodig bekommer nie, want Joost veg nog verbete voort, so dis hoekom ons dit stil gehou het toe hy die suurstofmasjien moes begin gebruik. Ons verstaan egter mense is besorg oor hom en maak dit nou bekend.” Pieter het sy dank en waardering aan al Joost se aanhangers uitgespreek en gesê hulle waardeer almal se omgee, woorde van bemoediging en gebede. “Mense moet asseblief aanhou bid,” het hy gesê. Joost is tans in die heeltydse sorg van verpleegsters by sy huis in Midrand, in dieselfde landgoed naby die huis waar sy vervreemde vrou, Amor Vittone, saam met die egpaar se twee kinders, Jordan (12) en Kylie (10), woon. Hy het nog elke dag kontak met sy kinders. Joost ly die afgelope vyf jaar aan motorneuronsiekte. Hy sou na verwagting vandag vir Qedani Mahlangu, die Gautengse LUR vir gesondheid, by die Chris Hani Baragwanath-hospitaal in Soweto vergesel het vir die opening van ŉ gespesialiseerde kliniek wat daar na Joost vernoem is. Die kliniek, genaamd die Joost van der Westhuizen-sentrum vir motorneuronsiekte, is die eerste van sy soort in Gauteng. Die opening is egter Donderdagmiddag uitgestel aangesien die LUR na ŉ sterfgeval moes omsien en dus nie beskikbaar is vir die opening nie. Die opening is onbepaald uitgestel. Lees die vorige berigte oor Joost van der Westhuizen op Maroela Media.